C 157/6
LT
Europos Sąjungos oficialusis leidinys
2023 5 3
NUOMONĖS
REGIONŲ KOMITETAS 153-IOJI RK PLENARINĖ SESIJA, 2023 2 8–2023 2 9
Europos regionų komiteto nuomonė „Pažanga įgyvendinant DVT“ (2023/C 157/02)
Pranešėjas
Ricardo RIO (PT / EPP), Bragos meras
EUROPOS REGIONŲ KOMITETAS (RK)
1. pabrėžia regionų ir miestų įsipareigojimą siekti darnaus vystymosi tikslų (DVT) – visuotinės koncepcijos, kuria siekiama kurti sąžiningesnį, teisingesnį, įtraukesnį, tvaresnį ir atsparesnį pasaulį, ir jų svarbą tvariam Europos ekonomikos atsigavimui ir ilgalaikiam tvariam augimui; 2. pabrėžia savo aktyvų vaidmenį Europos lygmeniu įgyvendinant DVT.
Praėjusiais metais priėmus RK nuomonę „Darnaus vystymosi tikslų įgyvendinimas iki 2030 m.“ buvo žengtas svarbus žingsnis, kuris dera su 2021 m. birželio mėn. priimtomis Tarybos išvadomis ir dėl kurio būtina imtis tolesnių veiksmų; 3. pabrėžia, kad Darbotvarkė iki 2030 m. artėja prie įgyvendinimo etapo vidurio, ir akcentuoja, kad tiki DVT naudingumu, ypač visais valdymo lygmenimis skatinant politikos nuoseklumą ir įtraukumą; 4. apgailestauja, kad pandemija, karas Ukrainoje, didėjanti infliacija, energetikos krizė Europoje ir kitos pastarojo meto tendencijos prisidėjo prie tam tikro pažangos siekiant DVT sulėtėjimo; pabrėžia savo susirūpinimą dėl lėtėjančių kovos su klimato kaita veiksmų ir didėjančio skurdo pavojaus, ypač pažeidžiamoms grupėms, migrantų kilmės žmonėms ir pabėgėliams; tačiau pakartoja, kad pritaria tam, kad į DTV ir toliau būtų sutelktas dėmesys ES, nacionaliniu, regioniniu ir vietos lygmenimis pagal jų atitinkamą kompetenciją; 5. iš tiesų mano, kad visos pastangos ir iniciatyvos, kuriomis siekiama įveikti krizes, taip pat galėtų būti laikomos galimybe prisidėti prie DVT įgyvendinimo ir suteikti šiam procesui naują postūmį; 6. patvirtina, kad DVT gali būti vienintelis holistinis ateities planas, kuriuo būtų galima pasiekti pusiausvyrą gausėjant įvairioms programoms ir susitarimams visais lygmenimis – tai, be kita ko, Paryžiaus susitarimas, nacionaliniai ekonomikos gaivinimo ir atsparumo didinimo planai (NEGADP) pagal Ekonomikos gaivinimo ir atsparumo didinimo priemonę (EGADP), Biologinės įvairovės konvencija, ES žaliasis kursas, naujoji ES miestų darbotvarkė; be to, pabrėžia holistinį DVT pobūdį ir universalumą, o tai apima mokslą, ekonomiką, politiką, pilietinę visuomenę ir visus piliečius visais valdymo lygmenimis; 7. ragina ES aktyviau dalyvauti ir parengti bendrą DVT įgyvendinimo strategiją; atkreipia dėmesį į vietos ir regionų valdžios institucijų vaidmenį ir išteklius ir į tai, kad nacionaliniuose ekonomikos gaivinimo ir atsparumo didinimo planuose, deja, nėra nuorodų į DVT ir teritorinį aspektą; 8. pabrėžia, kad vis daugiau Europos miestų ir regionų naudojasi DVT savo bendrai ekonomikos augimo ir ekonomikos gaivinimo strategijai remti ir kad šiuo teritoriniu aspektu turi būti papildytas ES indėlis į 2023 m. rugsėjo mėn. vyksiantį JT aukščiausiojo lygio susitikimą DVT klausimais; mano, kad naujos JT darnaus vystymosi tikslų įgyvendinimo strategijos turėtų būti grindžiamos principu „iš apačios į viršų“, nes vietos ir regionų lygmeniu galima taikyti įtraukesnį požiūrį, be kita ko, įtraukiant įvairius suinteresuotuosius subjektus vietoje;